తెలుగు రాష్ట్రాల్లో అదో ప్రముఖ ప్రభుత్వ రంగ బ్యాంకు. దక్షిణాదిన అదొక ప్రముఖ ప్రభుత్వరంగ బ్యాంకు. గురువారం ఉదయం ఓ 65 ఏళ్ల పెద్దాయన కంగారుగా అక్కడికి వచ్చాడు. వృద్ధాప్యంలో వడ్డీ ఆదాయం కోసం బ్యాంకులో ఉంచిన రూ.3 లక్షల ఫిక్స్‌డ్‌ డిపాజిట్లను క్యాన్సిల్‌ చేసి తన డబ్బులు వెనక్కిచ్చేయమని సిబ్బందిని కోరాడు. మెచ్యూరిటీకి ముందే ఎందుకు రద్దు చేసుకుంటున్నారని ఆ బ్యాంకు ఉద్యోగి అడగ్గా... ‘‘బ్యాంకు దివాలా తీస్తే నా డబ్బులు ఎవరు ఇస్తారు? అందుకే ఇంకో క్షణం కూడా నా డబ్బులు బ్యాంకులో ఉంచదలుచుకోలేదు’’ అని చెప్పారాయన. మోదీ సర్కారు బ్యాంకుల కోసం తీసుకొస్తున్న ఎఫ్‌ఆర్‌డీఐ చట్టమే దీనికి అసలు కారణమని అక్కడి సిబ్బందికి అర్థమైంది. చిత్రమేమిటంటే సదరు బ్యాంకు సిబ్బంది కూడా లోపాయకారీగా ఆ పెద్దాయన వద్ద అలాంటి ఆవేదనే వ్యక్తం చేశారు. నిజానికిది ఒక ఉదాహరణ మాత్రమే!!. సామాన్యుల్లో ఇపుడు దీని గురించి ఆందోళన మొదలైంది. బ్యాంకుల్లో ఎఫ్‌డీలపై వచ్చే వడ్డీ ఆదాయమే ఆసరాగా బతికే వృద్ధులకు నిద్ర దూరమవుతోంది. మోదీ సర్కారు బ్యాంకింగ్‌ సంస్కరణల్లో భాగంగా ఫైనాన్షియల్‌ రిజల్యూషన్‌ అండ్‌ డిపాజిట్‌ ఇన్సూరెన్స్‌ బిల్లులో ప్రవేశపెట్టిన ‘బెయిల్‌ ఇన్‌’ క్లాజ్‌... మున్ముందు బ్యాంకులపై సామాన్యుల్లో నమ్మకాన్ని ఆవిరి చేస్తుందన్న ఆందోళన ఉంది.